Kažy-Sai

Kažy-Sai (kirg. Кажы-Сай) on kylä Ysyk-Kölin alueen Toŋin piirin Kün-Tšygyšin maalaiskunnassa Kirgisiassa. Se sijaitsee Ysyk-Köljärven etelärannalla Kažy-Sain rotkossa 17 kilometriä piirin keskuksesta Bökönbajevista itään. Kylässä oli arviolta 4 131 asukasta vuonna 2025. Paikkakunta on syntynyt uraaniesiintymän yhteyteen vuonna 1947. Se oli neuvostoaikana kaupunkimainen taajama. Pitoisuudeltaan alhaisen uraanin tuotanto loppui vuonna 1959, minkä jälkeen paikkakunnalla keskityttiin kivihiilen louhimiseen. Kažy-Saissa toimi myös sähkölaitetehdas. Neuvostoajan lopulla taajamassa oli 10 000 asukasta, mutta sen jälkeen kaivos ja tehdas lopettivat toimintansa ja suuri osa asukkaista muutti pois. Uraanin tuotannon seurauksena Kažy-Sain ympäristöön on varastoitu 150 000 kuutiometriä radioaktiivista jätettä. Kažy-Sai kostuu Biškekin ja Karakolin välisen maantien varrella sijaitsevasta alaosasta ja ylempänä Teskei Ala-Toovuorten juurella olevasta varsinaisesta taajamasta. Sen itäpuolella on entinen teollisuusalue. Seudulla on miellyttävä ilmasto, historiallisia ja luonnonähtävyyksiä, ja neuvostoaikaa seuranneen rappion jälkeen matkailusta on tullut tärkeä elinkeino. Lähteet